| Gloeobacter |
| --- |
|  |
| Clasificación científica |
| 

|  |  |
| --- | --- |
| Dominio: | Bacteria |
| Filo: | Cyanobacteria |
| Clase: | Cyanophyceae |
| Orde: | GloeobacteralesCavalier-Smith |
| Familia: | GloeobacteraceaeKomárek et Anagnostidis |
| Xénero: | *Gloeobacter*Rippka, Waterbury, & Cohen-Bazire, 1974 |

 |
| Especies |
| * *Gloeobacter violaceus* Rippka, Waterbury & Cohen-Bazire, 1974
* *Gloeobacter kilaueensis* Saw *et al*. 2013
 |

***Gloeobacter*** é un xénero de cianobacterias. É o grupo irmán de todas as outras cianobacterias. *Gloeobacter* é a única cianobacteria que non ten tilacoides, que son característicos das demais cianobacterias e dos cloroplastos eucariotas. No seu lugar ten uns complexos captadores de luz, tamén chamados ficobilisomas, que conteñen proteínas diferentes, situados na cara interna da membrana plasmática. O gradiente de protóns en *Gloeobacter* créase na membrana plasmática, en lugar de na membrana tilacoidal como ocorre nas demais cianobacterias e nos cloroplastos.

Secuenciouse o xenoma completo de *G. violaceus* (cepa PCC 7421) e de *G. kilaueensis*. Comprobouse que estaban ausentes moitos xenes para os fotosistemas I e II, o que probablemente está relacionado con que a fotosíntese nestas bacterias non ten lugar na membrana tilacoidal como nas outras cianobacterias, senón na membrana plasmática.

Descrición
----------

*Gloeobacter violaceus* produce varios pigmentos, incluíndo a clorofila a, o β-caroteno, o oscillol diglicósido e a equinenona. A coloración púrpura que teñen débese ao seu contido relativamente baixo de clorofila. *G. kilaueensis* crece cunhas poucas especies de bacterias máis formando unha biopelícula de cor púrpura duns 0,5 mm de grosor. As colonias cultivadas son pírpuras escuras, lisas, brillantes e elevadas. *G. kilaueensis* é principalmente unicelular, con forma de cápsula, duns 3,5×1,5 µm, e incrustada en mucus. Divídense ao ancho da célula. Tínguense como gramnegativas e carecen de resistencia á vancomicina. Non son móbiles nin escorregantes. O crecemento cesa en completa escuridade, polo que *Gloeobacter* é moi probablemente un fotoautótrofo obrigaorio.

Especies e distribución
-----------------------

*Gloeobacter violaceus* atopouse en rochas calcarias do cantón suízo de Obwalden.
*G. kilaueensis* encontrouse nunha cova da lava da caldeira do Kilauea en Hawai. Crece a unha temperatura duns 30 °C a humidade moi alta, coa humidade condensando e pingando da biopelícula.

Pénsase que *Gloeobacter* puido separarse das outras cianobacterias hai entre 3,7 e 3,2 miles de millóns de anos. As especies de *Gloeobacter* puideron ramificarse hai uns 280 millóns de anos.

*Anthocerotibacter panamensis* é unha especie relacionada, atopada nunha mostra tomada de antocerotas dunha pluvisilva de Panamá, que tamén carece de tilacoides. Ten moi poucos xenes dos necesarios para realizar a fotosíntese, pero ten a capacidade de realizala, aínda que moi lentamente. Probablemente se separou de *Gloeobacter* hai uns 1,4 millóns de anos. Segundo AlgaeBase este xénero é tamén membro da familia Gloeobacteraceae.

Notas
-----

1. ↑  Komárek J, Kaštovský J, Mareš J, Johansen JR (2014). "Taxonomic classification of cyanoprokaryotes (cyanobacterial genera) 2014, using a polyphasic approach" (PDF). *Preslia* **86**: 295–335.
2. 1 2  Antonia Herrero, Enrique Flores (2008). *The Cyanobacteria: Molecular Biology, Genomics and Evolution*. Horizon. p. 3. ISBN 978-1-904455-15-8.
3. ↑  Nakamura Y, Kaneko T, Sato S, et al. (2003). "Complete genome structure of Gloeobacter violaceus PCC 7421, a cyanobacterium that lacks thylakoids". *DNA Res.* **10** (4): 137–45. PMID 14621292. doi:10.1093/dnares/10.4.137.
4. 1 2 3  Saw JH, Schatz M, Brown MV, Kunkel DD, Foster JS, Shick H, et al. (2013). "Cultivation and Complete Genome Sequencing of Gloeobacter kilaueensis sp. nov. from a Lava Cave in Kīlauea Caldera, Hawai'i". *PLOS ONE* **8** (10): e76376. Bibcode:2013PLoSO...876376S. PMC 3806779. PMID 24194836. doi:10.1371/journal.pone.0076376.
5. ↑  B.E. Schirrmeister; M. Gugger; P.C.J. Donoghue (2015). "Cyanobacteria and the Great Oxidation Event: evidence from genes and fossils". *Palaeontology* **58** (5): 1–17. PMC 4755140. PMID 26924853. doi:10.1111/pala.12178.
6. ↑  New cyanobacteria species spotlights early life. En: ScienceDaily, 15 de maio de 2021
7. ↑  AlgaeBase: *Anthocerotibacter* F.-W.Li, 2021

|  |  |
| --- | --- |
| Control de autoridades | 
* Wd: Q5571156
* MAG: 2778464676

 |

|  |  |
| --- | --- |
| Identificadores taxonómicos | 
* AlgaeBase: 44849
* Dyntaxa: 6012279
* EOL: 90918
* EPPO: 1GLBCG
* GBIF: 3216318
* IRMNG: 1073523
* NCBI: 33071
* WoRMS: 601242

 |